Etelä-Karjalan hyvinvointialueen toiminta-avustushaku järjestöille vuodelle 2025

Järjestöjen toiminta-avustushaku vuodelle 2025​

Etelä-Karjalan hyvinvointialueen osallisuus- ja demokratiajohtokunta päätti 19.11.2024 kokouksessaan kohdentaa vuoden 2025 järjestöjen toiminta-avustukset tukemaan Etelä-Karjalan hyvinvointialueen strategian mukaisten hyvinvoinnin ja terveyden edistämisen HYTE-kärkiohjelmien toteuttamista (Sutjakka, Sopuisa ja Ikäystävällinen Etelä-Karjala).

Kärkiohjelmien yhteisenä tavoitteena on eteläkarjalaisten osallisuuden lisääminen ja elämänlaadun parantaminen. Ikäystävällinen Etelä-Karjala -kärkiohjelman tavoitteina on ikääntyneiden yksinäisyyden väheneminen sekä vajaaravitsemuksen ja kaatumisen ehkäisy. Sopuisa Etelä-Karjala -kärkiohjelman tavoitteina on päihteiden käytön ennaltaehkäisy ja väheneminen sekä mielen hyvinvoinnin lisääntyminen. Kohderyhminä ovat erityisesti työikäiset sekä lapset ja nuoret. Sutjakka Etelä-Karjala -kärkiohjelman tavoitteena on ylipainon väheneminen ja ennaltaehkäisy sekä kansansairauksien ennaltaehkäisy; kohderyhminä perheet ja työikäiset. Kärkiohjelmat vastaavat maakunnassa tunnistettuihin terveyden ja hyvinvoinnin haasteisiin, kuten ylipaino ja kansansairaudet, päihteidenkäyttö, mielen hyvinvoinnin haasteet, ikääntyneiden yksinäisyys, kaatumiset ja vajaaravitsemus.

Aluevaltuusto käsittelee ja päättää 10.12.2024 Etelä-Karjalan hyvinvointialueen vuoden 2025 talousarviosta. Tässä yhteydessä vahvistuu myös järjestöavustuksiin käytössä oleva määräraha.

Toiminta-avustusten haku on alustavan aikataulun mukaan 19.12.2024 – 19.1.2025.

- Toiminta-avustusten hakemiseen liittyen järjestetään Teamsillä kaksi samansisältöistä kaikille kiinnostuneille avointa opastustilaisuutta, kertoo järjestö- ja kumppanuusasiantuntija Heini Maijanen. Alustavan aikataulun mukaan tilaisuudet järjestetään ti 7.1.2025 ja ti 14.1.2025 Teamsilla.

Hakeminen tapahtuu hyvinvointialueen verkkosivuilla olevan sähköisen lomakkeen kautta. Tarkempi ohjeistus hausta, sähköinen hakulomake ja linkit opastustilaisuuksiin löytyy haun avauduttua osoitteessa Järjestöyhteistyö - Etelä-Karjalan hyvinvointialue

Lisätiedot:

Heini Maijanen, Järjestö- ja kumppanuusasiantuntija, p. 040 564 7145, heini.maijanen@ekhva.fi